open-index/open-wikipedia-markdown huggingface dataset:
Batanhari

**Batanhari** () ir upe Indonēzijas salā Sumatrā, garākā upe salā (ap 800 km, pēc dažiem avotiem — 600 km).

## Nosaukums
Upi sauc arī par Sungai Batanhari ("Sungai" nozīmē upi), Hari un Džambi. Nosaukuma senā forma Hari varētu būt saistīta ar hinduisma ietekmi, jo Hari ir viena no indusu dievības Višnu avatarām. Pie upes ap 10. gadsimtu Muaradžambi tika uzbūvēts liels hinduisma un budisma tempļu komplekss.

## Ģeogrāfija
Upes avots ir Minankabavas augstienē salas rietumos, Barisana grēdas 2585 m augstā Rasama vulkāna (*Gunung Rasam*) nogāzē 1531 augstumā, sākotnēji dienvidu virzienā, tālāk plūst uz Sumatras austrumu krastu caur plašu purvainu zemieni, sadaloties divos atzaros. Trans-Sumatras šoseja (AH25) šķērso upi Džambi pilsētā, kas atrodas netālu no upes grīvas. Upe tek Sumatras centrālajā daļā ar pārsvarā tropu lietus mežu klimatu (apzīmēts kā *Af* Kepena klimata klasifikācijā). Gada vidējā temperatūra šajā apgabalā ir 23 °C, dažādu mēnešu vidējā temperatūra ir 22—24 °C. Gada vidējais nokrišņu daudzums ir 2383—3183 mm. Mitrākais mēnesis ir decembris ar vidēji 344 mm nokrišņu daudzumu, bet sausākais ir augusts ar 90 mm.

Apmēram 76% upes baseina atrodas Džambi provincē, bet pārējais — Rietumsumatras provincē.

Lielākās pietekas ir Tebo, Tabira, Meranina, Tembesi un Asai.

Upes augštecē atrodas Kerinči-Seblata, bet grīvā — Berbakas nacionālais parks. Vidusdaļā ir neliels Bukitduabelas nacionālais parks.

Pilsētas krastos: Soloka, Sungaida, Muaratebo, Muaratembesi, Džambi, Muarasabaka.

## Vēsture
Upei bija noteicoša tirdznieciska nozīme reģionā viduslaikos, jo purvainā apkaime apgrūtināja sauszemes ceļu attīstību. Tikai 20. gadsimtā Batanhari lejtecē izbūvēti kvalitatīvi ceļi, un arī ne visur.

Pēc ķīniešu avotiem, jau 7. gadsimtā grīvā bijusi Melaju osta ar 5000 iedzīvotājiem. 7. gadsimta beigās to pakļāva Šrīvidžajas karaliste. Osta turpināja pastāvēt arī pēc tam, mainoties tikai saimniekiem.

Upes baseinā sastopamais zelts palielināja interesi par reģionu.

21. gadsimta sākumā upes grīvā uzbūvēja modernu Muarasabakas ostu, lai uzlabotu tirdznieciskos sakarus ar netālajām Singapūru un Malaiziju. Tomēr osta nedarbojās kā plānots, jo nebija pareizi novērtēts upes sanešu daudzums (sedimentācija). 20 gadu laikā reģiona kalnrūpnieciskās darbības, zemes erozijas un mežu izciršanas dēļ sedimentācijas līmenis bija pieaudzis ap 100 reižu, padarot upi ievērojami seklāku. Pieaugošais seklums izraisa pastiprinātus upes pārplūdumus.

## Atsauces

## Ārējās saites
Vikipēdija silēziešu valodā

**Silēzijas Vikipēdija** (silēziešu: *Ślōnskŏ Wikipedyjŏ*) ir Vikipēdijas sadaļa silēziešu valodā. Tā tika izveidota 2008. gada 26. maijā.

## Vēsture
Pirmais mēģinājums izveidot silēziešu sadaļu Vikipēdijā tika veikts 2006. gada martā, taču tobrīd šī ideja neguva atbalstu, un priekšlikums tika noraidīts.

2007. gadā Starptautiskā valodniecības organizācija *[[SIL International]]* silēziešu valodu iekļāva valodu sarakstā, un Starptautiskā Standartizācijas organizācija (*ISO*) tai piešķīra ISO kodu "szl". Līdz ar to otrs pieteikums par Vikipēdijas izveidi silēziešu valodā tika iesniegts izskatīšanai 2008. gada 19. martā, pēc tam, kad tika nolemts no Vikipēdijas poļu valodā (vikiprojektā *Silesia*) izņemt rakstus silēziešu valodā.

Pēc sākotnējās priekšlikuma apstiprināšanas (100 % par) 2008. gada 31. martā tika izveidots izmēģinājuma projekts Vikimēdiju inkubatorā. Nākamajā mēnesī tajā bija 100 raksti, tostarp vairāk nekā 1800 atsevišķas lapas. Pēc diviem mēnešiem tika izpildītas visas astoņas prasības, kas bija nepieciešamas jaunās Vikipēdijas izveidei, un beidzot, 2008. gada 26. maijā, tika izveidota Vikipēdija silēziešu valodā.

2010. gada oktobrī Vikipēdija silēziešu valodā tika minēta kā viens no argumentiem par labu tam, lai silēziešu valoda kļūtu par Polijas reģionālo valodu. Likumprojektu par silēziešu valodas kā reģionālās valodas statusu Seimā iesniedza deputāts Mareks Pļura. Tomēr šī prasība netika apmierināta: silēziešu valodu oficiāli atzina par poļu valodas dialektu.

2016. gada 6. augustā rakstu skaits sasniedza 5000. Jubilejas raksts bija par Jūtas štatu.
Emburgas pils

[thumb|Izpostītā Emburgas pils (''Annenburg'') pie Lielupes pārceltuves 17. gadsimtā ([Šturns, 1661)]]
**Emburgas pils** () bija vēlajos viduslaikos celta Livonijas ordeņa pils, kura atradās pakalnā pie Ragvēžu upītes (Mazais Ragvēzis) tagadējo Emburgas "Lauksaimnieku" māju vietā Salgales pagastā, netālu no Lielupes labā krasta. 16. gadsimtā hercogs Gothards pili paplašināja un nosauca savas sievas Annas vārdā.

No pils mūriem līdz mūsdienām nekas nav saglabājies.

## Vēsture
Izveidojusies kā Livonijas ordeņa palīgpils pie Lielupes pārceltuves.
Pēc Kurzemes un Zemgales hercogistes izveides 16. gadsimtā nosaukta hercogienes Mēklenburgas Annas vārdā. 1661. gada Šturna zīmējumā Emburgas pils attēlota kā gotikas stila ēka ar pakāpju zelmeni. Tajā laikā Emburgā darbojās tapešu manufaktūra.

Otrā Ziemeļu kara laikā Zviedrijas karaspēks feldmaršala Roberta Duglasa vadībā no Emburgas pils pa Lielupi laivās uzbruka Jelgavai un sagūstīja hercogu Jēkabu. Kara laikā sagrauto pili pēc tam vairs neatjaunoja.

Pēc Kurzemes un Zemgales hercogistes aneksijas 1795. gadā Emburga kļuva par Krievijas Impērijas kroņa muižu.

## Atsauces
Ričards Nīls

**Ričards Edmunds Nīls** (; dzimis 1949. gada 14. februārī) ir amerikāņu politiķis, kurš kopš 1989. gada strādā par ASV pārstāvi Masačūsetsas 1. kongresa apgabalā. Apgabals, kas no 1989. līdz 2013. gadam ir numurēts kā 2. apgabals, ietver Springfīldu, Vestspringfīldu, Pitsfīldu, Agavamu, Čikopī un Vestfīldu, un ir tajā daudz vairāk lauku teritoriju nekā pārējā štatā. Nīls ir Demokrātiskā partijas biedrs un kopš 2013. gada ir Masačūsetsas delegācijas vadītājs ASV Pārstāvju palātā, kā arī viņš ir Jaunanglijas palātas delegāciju dekāns.

## Ārējās saites

*
Sambalesas kalni

**Sambalesas kalni** (, ) ir kalnu grēda Filipīnās. Stiepjas ziemeļu—dienvidu virzienā  garumā gar Lusonas salas rietumu krastu no Lingajenas līča ziemeļos līdz Manilas līcim dienvidos. Rietumos grēdas pakāji apskalo Dienvidķīnas jūra, uz rietumiem plešas Centrālās Lusonas līdzenums. Grēda vulkāniskas izcelsmes, tās vidusdaļā atrodas aktīvs vulkāns Pinatubo (1486 m vjl), bet augstākā virsotne ir netālais Tapulao (2037 m vjl). Dienvidos grēda iestiepjas Bataanas pussalā, kur atrodas vēl vairāki potenciāli aktīvi vulkāni. Tur ap Natiba kalnu 1945. gadā izveidots  lielais Bataanas dabas parks.

## Atsauces

## Ārējās saites
Bordeliusi

thumb|200px|Bordeliusu dzimtas ģerbonis

**Bordeliusi** (), agrāk **Bordēli** (*Bordelen, Bordehl*) ir sena dzimta, kuras piederīgie bija Kurzemes guberņas muižnieki 19.—20. gadsimtā.

## Vēsture
Kurzemes Bordeliusu atzars cēlies no Vestfālenes, par tās ciltstēvu uzskata Kastropas soģi Kārli Bordēlu (*Carl von Bordelen*, 1544–1622).  
Viņa pēcnācējs bija Liepājas tirgotājs Hermanis Frīdrihs Bordēls (*Hermann Friedrich Bordehl*, 1754–1826), kurš 1799. gadā nopirka Līgutu muižu, bet 1800. gadā ieguva Svētās Romas impērijas dižciltīgā tiesības, nomainot uzvārdu uz *von Bordelius*.

## Muižas
Bordeliusu dzimtmuiža bija Līgutu (*Ligutten*) muiža.
Dzimtai piederējušās arī *[[Ilmajen]], [[Nigranden]], [[Okten]], [[Padohnen]], [[Wahrenbrock]], [[Groß-Lahnen]], [[Lexten]], [[Backhof]], [[Sackenhof]]* muižas.

## Atsauces
4G

**4G** () ir ceturtās paaudzes mobilo sakaru standartu kopa un ar to saistītās tehnoloģijas. 4G nodrošina augstas ātruma bezvadu datu pārraidi mobilajām ierīcēm, piemēram, viedtālruņiem un planšetdatoriem. Šīs paaudzes priekštece ir 3G, bet pēctece — 5G.

4G nodrošina ātrāku datu pārraidi nekā iepriekšējās paaudzes tīkli, ļaujot lietotājiem strādāt ar lielākiem datu apjomiem, straumēt video augstākā kvalitātē un pārlūkot internetu bez aizķeršanās. Zemāka datu aizture ir svarīga tiešsaistes datorspēļu spēlēšanā, videozvanu nodrošināšanā un citām lietojumprogrammatūrām, kurām nepieciešama ātra datu pārraide. Salīdzinot ar 3G, 4G ir labāka savienojamība, kā arī labāka pārslēgšanās no viena sakaru torņa uz citu torni.

## Ārējās saites
Iba (Filipīnas)

**Iba** (, , ) ir municipalitāte Filipīnās, Centrālās Lusonas reģionā, Sambalesas provinces administratīvais centrs. Atrodas provinces vidusdaļā Dienvidķīnas jūras krastā pie Bankalas upes ietekas. Apdzīvotās vietas nosaukums cēlies no vietējās ērkšķogu kultūras *Phyllanthus acidus*, ko vietējie dēvē par *iba*.

## Vēsture
Apdzīvoto vietu **Painauenu** (*Paynauen*) 1611. gadā dibināja augustīniešu ordenis. 1860. gadā pilsētiņas pārvaldību pārņēma dominikānieši, līdz tā nonāca civilā pārvaldē. 1901. gadā uz Ibu no Masinlokas tika pārcelta provinces galvaspilsēta.

## Atsauces

## Ārējās saites
Miķelsone

**Miķelsone** (no personvārda Miķelis un  — 'dēls') ir jauktas cilmes (latviešu un vācu) sieviešu dzimtes uzvārds. Cilvēki ar šo uzvārdu:

* Erna Eltermane-Miķelsone (1912—1994) — vieglatlēte un basketboliste;
* Karīna Miķelsone (dzimusi 1983. gadā) — Ādažu novada pašvaldības deputāte.

## Skatīt arī
* Miķelsons
Āfrikas korpuss

**Āfrikas korpuss** () bija vācu ekspedīcijas spēki Āfrikā Otrā pasaules kara Ziemeļāfrikas kampaņas laikā. Sākotnēji tas tika nosūtīts kā aizturēšanas spēks, lai atbalstītu Itālijas Āfrikas koloniju aizsardzību. Formējums ar dažādiem nosaukumiem cīnījās Āfrikā no 1941. gada marta līdz kapitulācijai 1943. gada maijā. Vienības pazīstamākais komandieris bija feldmaršals Ervīns Rommels.

## Korpusa sastāvs
* 5. vieglā divīzija (vēlāk pārdēvēta par 21. tanku divīziju) (*5. Leichte Division, 21. Panzer-Division*)
* 15. tanku divīzija (*15. Panzer-Division*) — no 1941. gada maija
* 300. speciālais bataljons «Оāze» (*Oasen-Bataillon* z.b.V. 300)
* 605. prettanku bataljons (*Panzerjäger-Abteilung (mot)* 605)
* 606. zenītbataljons (*Flak-Abteilung (mot)* 606)
* sakaru bataljons (*Nachrichten-Abteilung (mot)* 475)
* apgādes bataljons (*Nachschub-Bataillon (mot)* 572)
* ūdensapgādes bataljons (*Wasserversorgungs Bataillon (mot)* 580)
* motorizētā izlūkrota (*Aufklärungs Kompanie (mot)* 580)
* rezerves bataljons (*Feldersatz Bataillon 598*)
* rezerves bataljons (*Feldersatz Bataillon 599*)

## Komandieri
* Ervīns Rommels: 1941. gada 6. februāris — 1941. gada augusts
* Ludvigs Kruvels: 1941. gada augusts — 1942. gada maijs. 29. maijā Kruvels pēc aviokatastrofas tika saņemts gūstā.
* Velters Nerings: 1942. gada maijs — 1942. gada septembris
* Vilhelms Riters fon Toma: 1942. gada septembris — 1942. gada novembris
* Nezināms: 1942. gada novembris — 1943. gada maijs


Rommel at a staff conference in the Western Desert.jpg|Ģenerālis Ervins Rommels (pa kreisi), "Deutsches Afrikakorps" komandieris, kopā ar sava ģenerālštāba virsniekiem
Bundesarchiv Bild 101I-783-0150-28, Nordafrika, Panzer III.jpg|Panzer III tanks virzās uz priekšu tuksnesī, 1941. gada aprīlī
MatildaII.jpg|thumb|Britu kājnieku tanks Matilda ar Itālijas karogu, kas atņemts *operācijas Compass* laikā
Advance of the Panzerjager-Abteilung 39-AC1942.jpg|Āfrikas korpusa tanki Ziemeļāfrikā.


## Literatūra
* 
* *James Lucas.* Die Wehrmacht 1939—1945. Zahlen, Daten, Fakten. Tosa Verlagsgesellschaft, Wien 2004, ISBN 3-85492-880-7
* Война в Северной Африке, 1942—1943: Сб. / Пер. с англ. *А. Больных*. — М.: ООО «Издательство ACT», 2002. — 701 с. ISBN 5-17-013063-5
* *Головушкин В.И*. Вторая Мировая война. Битва за Африку: взгляд из России. М.: АСТ, 2004. — 429 с. 
* *Ланнуа., Ф. де.* Африканский корпус: Ливийско-Египетская кампания (1941—1943). — м.: АСТ, 2008. — 237 с. ISBN 978-5-17-052152-4
* *Меллентин фон Ф. В.* Бронированный кулак вермахта. — М.: Вече, 2012. — 419 с. ISBN 978-5-9533-6313-6

## Atsauces

## Ārējās saites
* https://desertwar.net/afrika-korps/
Ungārijas vīķis

**Ungārijas vīķis** (*Vicia pannonica*) ir augu suga vīķu ģintī, kas savvaļā ir sastpoma Viduseiropas un Vidusjūras piekrastes austrumu daļā. Suga vienreiz 20. gadsimta sākumā tika atrasta Rīgā uz dzelzceļa.

## Apraksts
Ungārijas vīķis ir viengadīgs, mīksti apmatots, 20—60 cm garš lakstaugs ar stāvu vai pacilu, maz zarotu stublāju. Lapas ir pāra plūksnaini saliktas no 6—9 pāriem iegarenu līdz gandrīz lineāru lapiņu. Lapiņu mala ir gluda, gals strups, parasti ar smailīti. Uz lapām ir aptuveni 0,2 cm garš apmatojums. Lapas galā ar vītne. Ziedi ir aptuveni 2 cm gari, izvietoti ļoti īsos ziedkātos, pušķos pa 2—4 augšējo lapu žāklēs. Kauss ir stobrveidīgi zvanveida, dažreiz iesārts, zobiņi nevienādi, īlenveida. Vainags ir blāvi dzeltenīgs (*v.p. ssp. pannonica*) vai purpurviolets (*v.p. var. purpurascens* vai *v.p. var. striata*). Arī biežāk sastopamajai dzeltenziedu varietātei (daži autori varietātes nodala pasugas rangā) vismaz uz karoga ir iesārts dzīslojums.

## Atsauces

## Ārējās saites
Vanagu vīķis

**Vanagu vīķis** (*Vicia cracca*) ir mainīga izskata augu suga vīķu ģintī. Tā ir plaši izplatīta Eirāzijā, tostarp bieži visā Latvijas teritorijā, un Ziemeļamerikā. Sugas ietvaros nodala vairākus zemākus taksonus. Atsevišķi eksemplāri un grupas aug pļavās, atmatās, krūmājos, mežmalās un dažādās nezālienēs.

## Atsauces

## Ārējās saites
Amboteni

thumb|200px|Ambotenu dzimtas ģerbonis

**Amboteni** () bija vācbaltiešu dzimta, kas cēlusies 15. gadsimtā  no Kurzemes bīskapa vasaļa Embūtes Toma (*Thomas von Amboten*).  

## Vēsture
1486. gadā Kurzemes bīskaps savam vasalim Tomasam (Tomam) no Embūtes izlēņoja Bakūzes muižu (*Backhusen*). 1841. gadā dzimtu ierakstīja Kurzemes bruņniecības matrikulā.
 
## Muižas
*Alt-Peltzen* (1472–1698) un *Neu-Peltzen* (1472–1692), *Rudden* un *Urseln* (1472–1700), *Backhusen* (1486–1609), *Tels-Paddern* (1524–ap 1726), *Taujan* (ap 1609–1710) un *Wibingen*, *Remessen* (pēc 1622–1633), *Dannhof* (–1700), *Alt-Odern*  (1706–1730) muižas.

## Atsauces
Pastaiga starp kapakmeņiem

**"Pastaiga starp kapakmeņiem"** () ir 2014. gada ASV *[[neo-noir]]* spraiga sižeta trillera filma, kuras režisors un scenārists ir Skots Frenks. Filmā galvenās lomas atveido Liams Nīsons, Dens Stīvenss, Deivids Harbors un Boids Holbruks. Filma balstīta uz Lorensa Bloka tāda paša nosaukuma 1992. gada romānu.

Filma stāsta par privātdetektīvu, kuru nolīgst narkodīleris, lai atrastu cilvēkus, kas nolaupīja un nogalināja viņa sievu.

Filmas "Pastaiga starp kapakmeņiem" pirmizrāde notika  un to izplatīja *[[Universal Pictures]]*. Filma nopelnīja 62,1 miljonu ASV dolāru pie 28 miljonu budžeta, kā arī saņēma pārsvarā pozitīvas kritiķu atsauksmes. Tīmekļa vietnē *[[Rotten Tomatoes]]* filmai ir 68% vērtējums.

## Atsauces

## Ārējās saites
Olongapo

**Olongapo** (, ) ir neatkarīga augsti urbanizēta pilsēta Filipīnās, Centrālās Lusonas reģionā. Atrodas Lusonas rietumos Dienvidķīnas jūras Subikas līča krastā pie Kalaklanas upes ietekas. Dažkārt statistiskos nolūkos tiek pieskaitīta Sambalesas provincei, kurā ietilpa līdz 1983. gadam. Kopā ar kaimiņos esošajām Sambalesas provences Subikas un Bataanas provinces Morongas (daļēji) municipalitātēm veido aglomerāciju ar vairāk kā 300 tūkstošiem iedzīvotāju. Lielākā daļa iedzīvotāju ir tagali, iloki un pampangi.

## Vēsture
Dibināta 1750. gadā. 1884. gadā uz salas upes grīvā tika izveidota Spānijas kara flotes bāze. Pēc Filipīnu nonākšanas amerikāņu varā bāze nonāca ASV Jūras kara flotes īpašumā un vēlāk tā tika paplašināta un kļuva par lielāko amerikāņu flotes bāzi Āzijā. Attīstoties bāzei, tai līdzās izauga Olongapo pilsēta. Līdz 1959. gadam pilsēta atradās ASV Kara flotes jurisdikcijā un bāzes komandieris vienlaicīgi bija arī pilsētas padomes priekšsēdētājs. 1959. gada 7. decembrī pilsēta un tās civilā infrastruktūra tika nodota filipīniešu pārvaldē. 1966. gadā Olongapo tika piešķirts pilsētas statuss, bet 1983. gadā — neatkarīgas augsti urbanizētas pilsētas statuss. 1991. gada jūnija postošajā Pinatubo vulkāna izvirdumā, kura sekas ievērojami pasliktināja vienlaicīgais taifūna Junja uzbrukums, flotes bāze un pilsēta tika ievērojami izpostītas. Pēc izvirduma amerikāņi bāzi pameta un tās infrastruktūra tika pārvērsta par brīvostu (daļa ostas, tajā skaitā konteineru terminālis un Subikbejas starptautiskā lidosta atrodas Batanas provinces Morongas municipalitātē).

## Atsauces

## Ārējās saites
Muhammeds el Buhārī

**Muhammeds ibn Ismaīls el Buhārī** (, dzimis , miris ), zināms arī kā **imāms Buhārī**, bija 9. gadsimta islāma reliģiskais skolotājs un hadītu apkopotājs. Viņš šos hadītus apkopoja darbā “Sahīhs” (, ṣaḥīḥ — ‘skaņa’), un šis darbs ir viens no uzticamākajiem hadītu krājumiem islāmā. Šajā darbā ir vairāk nekā 7000 hadītu, kas rūpīgi izvēlēti un uzrakstīti, lai nodrošinātu to uzticamību. El Buhārī uzskatīja, ka katrs hadīts viņa apkopojumā ir pārbaudīts un atbilst Korānam un pravieša Muhameda tradīcijām.

## Ārējās saites
Tarlaka

**Tarlaka** (, , , , ) ir viena no Filipīnu provincēm valsts ziemeļdaļā, Centrālās Lusonas reģionā. Administratīvi dalās 1 pilsētā un 17 municipalitātēs un sīkāk 511 barangajās. Provinces centrs un lielākā pilsēta ir Tarlaka. Provincē jaukts iedzīvotāju sastāvs, to apdzīvo pampangi, pangasini, iloki un tagali.

## Ģeogrāfija
Province izvietojusies Lusonas salas vidusdaļā. Ziemeļos robežojas ar Pangasinanu, austrumos — ar Nuevaesihu, dienvidos — ar Pampangu, bet rietumos — ar Sambalesu. Reljefā dominē Centrālās Lusonas līdzenums, bet rietumos paceļas Sambalesas kalnu grēda ar provinces augstāko virsotni Ibas kalnu (1655 m vjl).

## Vēsture
Province dibināta 1874. gadā, nodalot teritorijas no Pangasinanas ziemeļos un Pampangas dienvidos un tā bija pēdējā province, kuru izveidoja Spānijas koloniālajā laikā.

Otrā pasaules kara laikā O'Donela nometne pie Kapasas bija galapunkts bēdīgi slavenajam Bataanas Nāves maršam, kura laikā gāja bojā no 5500 līdz 18 000 amerikāņu un filipīniešu karagūstekņu. O'Donela nometnes vietā izveidots memoriāls.

## Ārējās saites
Krievijas Federācijas Ārlietu ministrija

thumb|Krievijas Ārlietu ministrijas emblēma
**Krievijas Federācijas Ārlietu ministrija** (krievu: *Министерство иностранных дел Российской Федерации, МИД РФ*) ir Krievijas federāla izpildinstitūcija, kas veic valsts politikas un normatīvi tiesiskā regulējuma izstrādes un īstenošanas funkcijas Krievijas Federācijas ārpolitikas, starptautisko attiecību, starptautiskās sadarbības un attīstības jomā.  

To vada ārlietu ministrs, kas arī pārstāv Krieviju divpusējās un daudzpusējās sarunās un paraksta starptautiskus līgumus, sadala pienākumus starp saviem vietniekiem un ģenerāldirektoru, apstiprina noteikumus par centrālā aparāta struktūrvienībām, ieceļ centrālā aparāta, ārvalstu pārstāvniecību un teritoriālo iestāžu vadošos darbiniekus. Kopš 2004. gada šo amatu ieņem Sergejs Lavrovs.

## Krimināls
Krievijas vēstniecības Argentīnā telpās tika atklāta 362 kg smaga kokaīna slēptuve, kas bija sagatavota nosūtīšanai uz Eiropu, izmantojot Krievijas diplomātiskos kanālus. Nākamajā dienā Krievijas varas iestādes paziņoja, ka tā bijusi Krievijas un Argentīnas specdienestu kopīga operācija, lai apspiestu narkotiku kontrabandistu aktivitātes, taču pastāv neapstiprinātas versijas par Krievijas augstākās vadības iesaistīšanos narkotiku kontrabandā.

## Krievijas ārlietu ministru uzskatījums pēc PSRS sabrukuma

* Andrejs Kozirevs — no 1990. gada oktobra līdz 1996. gada janvārim
* Jevgeņijs Primakovs — no 1996. gada janvāra līdz 1998. gada septembrim
* Igors Ivanovs — no 1998. gada septembra līdz 2004. gada martam
* Sergejs Lavrovs — no 2004. gada 9. marta

## Atsauces

## Ārējās saites
Kaukāza Islāma armija

**Kaukāza Islāma armija** (, ) bija turku-azerbaidžāņu militārs formējums, kas darbojās Pirmā pasaules kara pēdējos gados. Šī vienība tika izveidota Azerbaidžānas Demokrātiskajā Republikā (ADR) 1918. gada maijā—jūnijā (saskaņā ar 1918. gadā parakstīto draudzības līgumu starp Azerbaidžānu un Osmaņu impēriju, saskaņā ar kuru Osmaņu impērija apņēmās ar bruņotiem spēkiem sniegt palīdzību ADR valdībai.

Pēc Mudrosas pamiera parakstīšanas 1918. gada 9. oktobrī, kas izbeidza Osmaņu impērijas dalību Pirmajā pasaules karā, Kaukāza Islāma armija tika likvidēta. Pēc Osmaņu karaspēka izvešanas no Azerbaidžānas tās sastāvā ietilpstošās azerbaidžāņu militārās vienības kļuva par jaunizveidoto ADR bruņoto spēku pamatu.

## Atsauces

## Literatūra
* *Безугольный А. Ю.* Генерал Бичерахов и его Кавказская армия. Неизвестные страницы истории Гражданской войны и интервенции на Кавказе. 1917—1919. — М.: Центрполиграф, 2011.

## Skatīt vēl

* Kaukāza operācija
* Krievijas Kaukāza armija

## Ārējās saites
* Süleyman Gündüz, ''Kafkas İslam Ordusu'' , Documentary, TRT.
Dens Stīvenss

**Denjels Džonatans Stīvenss** (; dzimis ) ir angļu aktieris.

Kļuvis atpazīstams ar lomu vēsturiskajā drāmas seriālā "Dauntonas abatija" (2010—2012). Vēlāk piedalījies arī tādās filmās kā "Vampīres" (*Vamps*, 2012), *[[The Guest]]* (2014), "Pastaiga starp kapakmeņiem" (2014), "Nakts muzejā: Kapenes noslēpums" (2014), "Kurpnieks" (*The Cobbler*, 2014), "Mana draudzene - monstrs" (2016), "Skaistule un briesmonis" (2017), "Maršals" (2017), *[[The Man Who Invented Christmas]]* (2017), *[[Apostle]]* (2018), "Mežonīgās dabas balss" (2020), "Brīvdienu māja" (*The Rental*, 2020), "Eirovīzija. Stāsts par "Fire Saga"" (*Eurovision Song Contest: The Story of Fire Saga*, 2020) un "Esmu tavs vīrs" (2021).

## Ārējās saites
Krievijas Ārlietu ministrijas Diplomātiskā akadēmija

**Krievijas Federācijas Ārlietu ministrijas Diplomātiskā akadēmija** (krievu: *Дипломатическая академия Министерства иностранных дел Российской Федерации*) ir augstākās izglītības iestāde, kas sagatavo speciālistus starptautisko attiecību, starptautisko ekonomisko attiecību un starptautisko tiesību jomā.

Iestādē ir 8 sociālo zinātņu katedras un 5 svešvalodu katedras.

## Ārējās saites
Esekibo (strīdus teritorija)

thumb|Strīdīgā Esekibo teritorija
**Esekibo teritorija** (), arī **Rietumgajāna**, ir Gajānas teritorijas daļa 159 500 km² platībā Esekibo upes kreisajā krastā, kuras piederību apstrīd Venecuēla. Robežu strīds ir mantots no koloniālajām lielvarām (Venecuēlas gadījumā — no Spānijas, bet Gajānas gadījumā — no Nīderlandes un Apvienotās Karalistes, to sarežģīja Gajānas neatkarība no Apvienotās Karalistes 1966. gadā).

## Venecuēlas—Gajānas krīze (2023)
2023. gada novembrī saasinājās robežkonflikts starp Venecuēlu un Gajānu. Venecuēla jau desmitgadēm uztur pretenzijas uz Esekibo reģionu, kas ir vairāk nekā divas trešdaļas no Gajānas teritorijas un kur mīt 125 000 no 800 000 lielā valsts pilsoņu kopskaita.

Uz teritorijas statusu attiecas Ženēvas nolīgums, ko 1966. gada 17. februārī parakstīja Apvienotā Karaliste, Venecuēla un Britu Gajāna. Šajā līgumā noteikts, ka puses vienojas rast praktisku, miermīlīgu un apmierinošu strīda risinājumu. Ja strīds nonāk strupceļā, saskaņā ar līgumu lēmums par strīda izšķiršanas līdzekļiem jānodod "atbilstošai starptautiskai iestādei" vai, ja vienošanās šajā jautājumā nav panākta, Apvienoto Nāciju Organizācijas ģenerālsekretāram. Ģenerālsekretārs nodeva visu jautājumu izskatīšanai Starptautiskajā tiesā. 2020. gada 18. decembrī Starptautiskā tiesa pieņēma Gajānas iesniegto lietu, lai atrisinātu strīdu.

2023. gada 6. decembrī Venecuēlas prezidents Nikolass Maduro ir pasludinājis Esekibo par valsts 24. štatu. Maduro arī uzdeva Venecuēlas valsts naftas koncernam nekavējoties sākt izsniegt licences naftas, gāzes un citu derīgo izrakteņu ieguvei ar dabas resursiem bagātajā Esekibo. Naftas uzņēmumiem, kas strādā ar Gajānas piešķirtajām koncesijām, trīs mēnešu laikā operācijas ir jāizbeidz, paziņoja Maduro.

## Atsauces

## Ārējās saites
Zirņveida vīķis

**Zirņveida vīķis** (*Vicia pisiformis*) ir augu suga vīķu ģintī. Tā ir sastopama Eiropas centrālajā, dienvidaustrumu un austrumu daļā gaišos lapkoku mežos un krūmājos.  Ziemeļeiropā sugai ir tikai dažas savrupas punktveida atradnes. Latvijā zirņveida vīķis ir uzskatāms par ļoti retu, ievazātu augu; atsevišķi eksemplāri ir atrasti pie dzelzceļa.

Suga ir ierakstīta Baltijas jūras reģiona Sarkanajā grāmatā.

## Atsauces

## Ārējās saites
Krievijas Kaukāza armija

**Kaukāza armija** (krievu: *Кавказская армия*) bija Krievijas Impērijas armijas pagaidu operatīvā vienība Kaukāza karadarbības teātrī Pirmā pasaules kara laikā.

Sākotnējā posmā Kaukāza armijas virspavēlnieks bija ģenerāladjutants Ilarions Voroncovs-Daškovs. Tomēr viņš nepiedalījās karaspēka operāciju izstrādē un vadīšanā, nododot armijas vadību savam palīgam ģenerālim Aleksandram Mašlaevskim, pēc tam ģenerālim Nikolajam Judeņičam.
## Literatūra
* Всемирная история. Первая мировая война (январь — май 1915)
* *Залесский К. А.*, Кто был кто в Первой мировой войне. — 2003.
* *Базанов С. Н.*, Фронтовые пути русских армий. // Военно-исторический журнал. — 1996. — № 4. — С. 24 — 36.
* «На пути Халил-бея»: турецкий контрудар на Кавказском фронте Первой мировой и борьба с ним // Битва Гвардий — https://btgv.ru/history/great-war/восточный-рубеж/кавказский-фронт/on-the-way-of-khalil-bey-the-turkish-counterattack-on-the-caucasian-front-of-the-first-world-war-and-the-fight-against-it/
* «Кавказская» авиация // Битва Гвардий — https://btgv.ru/history/great-war/восточный-рубеж/кавказский-фронт/caucasian-aviation/

## Skatīt vēl

* Kaukāza operācija
* Kaukāza Islāma armija

## Ārējās saites
* Кавказский фронт и Кавказская армия на ria1914.info
Vikipēdija urdu

**Vikipēdija urdu** () ir Vikipēdijas urdu valodas sadaļa, kas tika izveidota 2004. gada janvārī. Urdu Vikipēdijā pašlaik tiek izmantots *Urdu Naskh Asiatype* fonts, ko BBC ieviesa un brīvi izplatīja *BBC Urdu Service* tīmekļa vietnē.

Rakstu skaits 2023. gada 30. novembrī bija 198 014.

## Ārējās saites
* Projekta mājaslapa
Endre Stremsheims

**Endre Stremsheims** (; dzimis  Oslo) ir norvēģu biatlonists, 2025. gada Pasaules čempionāta zelta medaļas ieguvējs distancē ar kopēju startu un stafetē.

## Karjera
Ar biatlonu sāka nodarboties 2009. gadā. Pirmās starptautiskā līmeņa sacensības Stremsheimam bija 2016. gada Pasaules čempionāts jauniešiem, kurā izcīnīja sudraba medaļu sprintā un zeltu stafetē. 2016.—2017. gada sezonā debitēja pieaugušo sacensībās IBU kausā. 2017. gada Pasaules čempionātā junioriem Brezno labāko rezultātu sasniedza 15 km individuālajā distancē, kurā ieņēma 21. vietu. Pēc gada, kad Pasaules čempionāts junioriem risinājās Otepē, izcīnīja sudraba medaļu stafetē, startējot vienā komadā ar Sīvertu Bakenu, Juhannesu Dāli un Sturlu Holmu Legreidu. 2019. gada Eiropas čempionātā Raubičos ieguva bronzu 20 km individuālajā distancē.  izcīnija uzvaru supersprintā IBU kausa posmā Otepē. Tā paša gada 22. martā Holmenkollenē Stremsheims debitēja Pasaules kausa sacencībās ar 82. vietu sprintā. 2019.—2020. gada sezonā viņš startēja IBU kausā. Piedalījās arī 2020. gada Eiropas čempionātā, kas otro gadu pēc kārtas notika Raubičos, 1+1 jauktajā stafetē kopā ar Karolīni Erdāli izcīnīja zelta medaļu.

2021. gada Eiropas čempionātā Dušņikizdrojā ieguva sudraba godalgu individuālajā distancē.  Nove Mesto Morāvijā ieguva pirmos punktus Pasaules kausa ieskaitē, ieņemot 12. vietu sprintā. 2023. gada Eiropas čempionātā Lencerheidē izcīnīja divas zelta medaļas: 20 km individuālajā distancē un 1+1 jauktajā stafetē kopā ar Jūni Arnekleivu.  2023. gadā pirmo reizi piedalījās Pasaules čempionātā. Labāko rezultātu sasniedza iedzīšanā, izcīnot 13. vietu. Pēc Pasaules čempionāta piedalījās atlikušajos 2022.—2023. gada Pasaules kausa sezonas posmos. 7. posmā Nove Mesto izcīnīja 4. vietu sprintā, sasniedzot labāko individuālo rezultātu karjerā. Tā paša posma jauktajā stafetē ieguva trešo vietu un pirmo reizi kāpa uz pjedestāla Pasaules kausa posmos. Nākamajā posmā Estešundā tika iekļauts Norvēģijas vīriešu stafetes komadas sastāvā, kas izcīnīja uzvaru. 2022.—2023. gada sezonā Stremsheims uzvarēja otrā līmeņa sacensību IBU kausa kopvērtējumā. 2023.—2024. gada sezonu iesāka Pasaules kausā un pirmajā posmā Estešundā uzvarēja stafetē Norvēģijas komandas sastāvā.  sezonas trešajā posmā Lencerheidē ieguva otro vietu iedzīšanas sacensībās un izcīnīja pirmo individuālo Pasaules kausa pjedestālu karjerā. Nākamajā posmā Oberhofā  iedzīšanā  guva savu pirmo uzvaru karjerā.

2025. gada Pasaules čempionātā Lencerheidē Norvēģijas komandas sastāvā kopā ar Tarjeiju Bē, Sturlu Holmu Legreidu un Juhannesu Tīngnēsu Bē uzvarēja stafetē, bet sacensību pēdējā dienā izcīnīja zelta medaļu arī distancē ar kopēju startu. Citās disciplīnās vēl trīs reizes iekļuva labāko desmitniekā. 

## Karjeras rezultāti
### Pasaules čempionāts
thumb|Stremsheims 2023. gada Pasaules čempionātā Oberhofā

### Pasaules kausa kopvērtējums

## Atsauces

## Ārējās saites
Lefkada

**Lefkada** (grieķu: *Λευκάδα*) ir Grieķijas sala Jonijas jūrā.

Salas platība ir 353,121 km². Tā ir ceturtā lielākā Jonijas sala (pēc Kefalonijas, Kerkīras un Zakintas). Salas krasti ir stipri izroboti, ar nelieliem līčiem, un krasta līnija ir 139 km gara. Lefkasa ir viskalnainākā no Jonijas salām. 

Iedzīvotāju skaits 2011. gada bija 22 652.

## Ārējās saites
Barbadosas dolārs

**Barbadosas dolārs** ir Barbadosas vasts valūta.

Viens Barbadosas dolārs ir vienāds ar 100 centiem. Starptautiskais apzīmējums ir BBD. Valūta ir cieši piesaistīta ASV dolāram ar precīzu attiecību 2:1. 

Lielāko daļu apgrozībā esošo monētu izgatavo Kanādas Karaliskā naudas kaltuve. 1 centa monētas nav apgrozībā kopš 2014. gada 7. maija. Mazumtirdzniecības cenas tiek noapaļotas līdz tuvākajiem 5 centiem, bet 1 centa monētas joprojām ir likumīgs maksāšanas līdzeklis.

## Atsauces

## Ārējās saites
Vērpjamais ratiņš

thumbnail|upright=1.0|Vērpjamais ratiņš
**Vērpjamais ratiņš** jeb vienkārši **ratiņš** ir kājminama vērpšanas ierīce ar samērā lielu ratu, lai savērptu dažādu šķiedru dziju, piemēram, vilnas, zīda vai kokvilnas. Daudzās kultūrās šī ierīce ir bijusi ļoti nozīmīga, bet mūsdienās tai vairs nav tik lielas nozīmes. Mūsdienās dzijas vērpšanu ir nomainījušas citas tehnoloģijas. Vērpjamajam ratiņam amatniecībā ir saglabājusies tradicionālā un mākslnieciska elementa nozīme.

## Ārējās saites
Džo Mazulla

**Džozefs (Džo) Mazulla** (; dzimis  Rodailendas štatā, ASV) ir amerikāņu basketbola treneris. No 2022. gada viņš ir Nacionālās basketbola asociācijas (NBA) kluba Bostonas "Celtics" galvenais treneris (sākotnēji galvenā trenera aizstājējs). 2024. gadā kopā ar "Celtics" ieguva NBA čempiontitulu.

Džo Mazullas tēvs Dens Mazulla bija basketbolists un basketbola treneris. Spēlējis basketbolu vidusskolas un augstskolas līmenī. 2011. gadā pabeidza Rietumvirdžīnijas Universitāti. Uzreiz pēc universitātes Dž. Mazulla uzsāka trenera karjeru, sākotnēji kā trenera asistents koledžu basketbolā.

2019. gadā viņš nokļuva Bostonas "Celtics" sistēmā, kļūstot par vienu no galvenā trenera asistentiem. 2022. gada septembrī, pēc tam, kad komandas galveno treneri Imi Udoku izslēdza no komandas uz visu sezonu, Dž. Mazullu apstiprināja par galvenā trenera aizstājēju. 2023. gada februārī "Celtics" viņu nominēja par komandas galveno treneri. Dž. Mazullas vadībā 2023.—2024. gada sezona "Celtics" komandai izvērtās ļoti veiksmīga — tā uzvarēja gan regulārajā sezonā, gan Austrumu konferences finālā, gan arī kļuva par NBA čempioniem. Dž. Mazulla bija jaunākais treneris, kurš uzvarējis NBA finālsērijā kopš Billa Rasela 1969. gadā, kurš par čempionu kļuva kā spēlējošais treneris.

## Atsauces

## Ārējās saites
Brazīlijas himna

**Brazīlijas Nacionālā himna** () ir viens no Brazīlijas nacionālajiem simboliem. Valsts himnu 1831. gadā sakomponēja Fransisku Manuels da Silva, un tai sākotnēji bija divi teksti. 1922. gadā ar Brazīlijas prezidenta Epitasiu Pesoa dekrētu tai oficiāli piešķīra brazīliešu dzejnieka Osoriu Dukves Estradas tekstu.

## Ārējās saites
Žoga vīķis

**Žoga vīķis** (*Vicia sepium*) ir mainīga izskata augu suga vīķu ģintī. Tā ir sastopama Eiropā, Āzijas rietumu un centrālajā daļā, taču tā plaši izplatījusies ārpus pamatareāla.

Latvijā suga ir sastopama diezgan bieži visā valsts teritorijā, parasti nelielas grupas skrajos mežos un mežmalās, upju piekrastes krūmājos, ceļmalās un dažādās sausās līdz mēreni mitrās nezālienēs. Tā ir vienīgā vietējā vīķu suga Latvijā (atskaitot dažus ļoti retus, adventīvus vīķus), kas veido blīvu, vairāk vai mazāk ieapaļu ķekaru no 2—5 ziediem (citas vidēja lieluma vīķu sugas veido garu, izstieptu ķekaru ar daudziem ziediem).

Sugai nodala vairākas pasugas.

## Atsauces

## Ārējās saites
Progress MS-25

***Progress MS-25*** (*Прогресс МС-25*; SKS apzīmējums ***ISS-86P***) bija Krievijas automātisks *[[Progress-MS]]* sērijas kravas kosmosa kuģis, kas Starptautiskajā kosmosa stacijā (SKS) nogādāja kravu. To orbītā palaida 2023. gada 1. decembrī. *Progress MS-25* darbību beidza 2024. gada 29. maijā.

## Krava
Kopējā kravas masa starta brīdī bija 2528 kg. Īpašajās tvertnēs ietilpa degviela (), saspiestas gāzes (slāpeklis) (), ūdens (). Hermētiskajā kravas telpā (pavisam ) bija iekārtas stacijas apkalpošanai un zinātniskajiem pētījumiem, pārtikas preces, apģērbs, higiēnas, medicīnas preces.

## Lidojuma gaita
*Progress MS-25* tika palaists  09:25:12 *[[Universālais koordinētais laiks|UTC]]* ar nesējraķeti *[[Sojuz-2.1a]]* no Baikonuras kosmodroma 31. starta laukuma.
3. decembrī 11:18:30 *UTC* kosmosa kuģis saslēdzās ar SKS automātiskā režīmā pie *[[Poisk (SKS)|Poisk]]* moduļa.

2024. gada 28. maijā 08:39:22 *UTC* *Progress MS-25* atvienojās no SKS. 11:48 *UTC* tika iedarbināts dzinējs bremzēšanas manevram. Kravas kuģis iegāja Zemes atmosfēras blīvajos slāņos un sadega. Nesadegušās daļas aptuveni 12:29 *UTC* iekrita Klusā okeāna dienvidu daļā.

## Atsauces

## Ārējās saites

* Progress MS-25 launches to the ISS Anatoly Zak
* Progress-MS 01 — 40 Gunter Dirk Krebs
Gandreņu rinda

**Gandreņu rinda** (*Geraniales*) ir rožveidīgo apakšklases rinda. Tajā ir klasificētas 5 dzimtas, 17 ģintis un aptuveni 850 sugas, no kurām lielākā daļa ir klasificētas gandreņu dzimtā. Visas sugas, izņemot vairākas gandreņu dzimtas sugas, ir sastopamas tikai Dienvidamerikā vai Āfrikā.

Lielākā daļa sugu ir lakstaugi, bet ir daži krūmi un nelieli koki.

Rinda ir samērā ekonomiski nenozīmīga. Dažas gandreņu dzimtā esošās *Pelargonium* ģints sugas tiek kultivētas, lai no to sēklām iegūtu aromātiskas eļļas, kas tiek izmantotas smaržu rūpniecībā. Citas sugas (arī galvenokārt gandreņu dzimtā) tiek izmantotas augkopībā vai medicīnā.

## Klasifikācija
Gandreņu rindā ir klasificētas šādas dzimtas:

* *Francoaceae*
* *Geraniaceae* (Gandreņu dzimta)
* *Melianthaceae*
* *Ledocarpaceae*
* *Vivianiaceae*

## Galerija

Attēls:Averrhoa carambola fruits01.jpg|link=|*Averrhoa carambola* 
Attēls:Biophytum reinwardtii.jpg|link=|*Biophytum reinwardtii*
Attēls:Erodium moschatum kz05.jpg|link=|*Erodium moschatum*
Attēls:Impatiens glandulifera 011.jpg|link=|*Impatiens glandulifera*
Attēls:Monsonia emarginata.jpg|link=|*Monsonia emarginata*


## Atsauces
Tarlaka (pilsēta)

**Tarlaka** (, , , , ) ir pilsēta Filipīnās, Centrālās Lusonas reģiona Tarlakas provinces centrs. Atrodas Lusonas salas vidusdaļā Agno pietekas Tarlakas upes krastos. Lielākā daļa iedzīvotāju ir pampangi.

## Vēsture
Apdzīvoto vietu 1788. gadā dibināja izceļotāji no Pampangas, izcērtot apvidū augošos mežus un ierīkojot tīrumus. 1872. gadā nodibināja patstāvīgu Tarlakas provinci ar centru Tarlakā. 1998. gadā piešķirts pilsētas statuss, bet neatkarīgas pilsētas statuss 2006. gada plebiscītā noraidīts.

## Atsauces

## Ārējās saites
Katastrofa (filma)

**"Katastrofa"** () ir 1998. gada ASV katastrofu filma, kuras režisore ir Mimi Ledere. Filmā galvenās lomas atveido Roberts Dūvols, Tea Leoni, Elaidža Vuds, Vanesa Redgreiva, Maksimilians Šells un Morgans Frīmens. Stīvens Spīlbergs bija filmas izpildproducents.

Filma ataino cilvēces mēģinājumus iznīcināt 11 km diametra komētu, kura draud ietriekties Zemē un izraisīt masu izmiršanu.

Filmas "Katastrofa" pirmizrāde notika  un to izplatīja *[[Paramount Pictures]]* un *[[DreamWorks Pictures]]*. Filma iznāca gandrīz vienā laikā ar tematiski līdzīgu filmu "Armagedons". Kamēr "Armagedons" guva lielākus kases ieņēmumu panākumus, astronomi raksturoja "Katastrofu" kā zinātniski precīzāku. "Katastrofa" nopelnīja 349,5 miljonus ASV dolāru pie 80 miljonu budžeta. Tīmekļa vietnē *[[Rotten Tomatoes]]* filmai ir 45% vērtējums.

## Atsauces

## Ārējās saites
Aksuma

**Aksuma** (, ) ir pilsēta Etiopijas ziemeļos, Tigrajas reģionā. 2022. gadā pilsētā dzīvoja 94,5 tūkstoši iedzīvotāju. Aksuma ir sena pilsēta, tā bija Aksumas valsts galvaspilsēta no 2. gadsimta p.m.ē. līdz 10. gadsimtam mūsu ērā. Tas ir viens no nozīmīgākajiem etiopiešu (tigraju) kultūras centriem. Aksumas pilsētā esošās drupas ir iekļautas UNESCO pasaules mantojuma sarakstā. Šajā drupās ir vairāki lieli akmens obeliski, kuros iegravēti Aksumas valdnieku vārdi un viņu veiktie darbi.

## Atsauces

## Ārējās saites
Zvīņainā anona

**Zvīņainā anona** (*Annona squamosa*) ir anonu dzimtas augu suga. Tā auglis ir ēdams un sarunvalodā tiek saukts par **cukurābolu**. Zvīņainā anona ir no 3 līdz 8 metriem augsti krūmi vai nelieli koki. Tā dabiskais izplatības areāls ir ekvatoriālā un subekvatoriālā josla Dienvidamerikā, bet ievests augs tas aug arī Dienvidaustrumāzijā. Zvīņainās anonas augļi ir no 5 līdz 10 centimetru diametrā, tiem ir salds mīkstums, kas atrodas augļa iekšpusē. No ārpuses augli klāj miza, kas izskatās pēc zvīņām. Augļi satur daudz vitamīnus, minerālvielas un šķiedras. Auglim piemīt pretiekaisuma īpašības, tāpēc to lieto arī kā ārstniecības augu. Auglis ir iecienīts dažādu saldo ēdienu un dzērienu receptēs.

## Ārējās saites
Čiekuru iela

**Čiekuru iela** var būt:

* iela valstspilsētās:
** Čiekuru iela — iela Daugavpilī;
** Čiekuru iela — iela Jēkabpilī;
** Čiekuru iela — iela Jelgavā;
** Čiekuru iela — iela Jūrmalā;
** Čiekuru iela — iela Ogrē;
** Čiekuru iela — iela Rīgā;
** Čiekuru iela — iela Ventspilī.

* iela novada pilsētās:
** Čiekuru iela — iela Ādažos;
** Čiekuru iela — iela Cēsīs;
** Čiekuru iela — iela Lielvārdē;
** Čiekuru iela — iela Limbažos;
** Čiekuru iela — iela Salacgrīvā;
** Čiekuru iela — iela Salaspilī;
** Čiekuru iela — iela Saulkrastos;
** Čiekuru iela — iela Smiltenē.

* iela novadu apdzīvotās vietās:
** Čiekuru iela — iela Augšdaugavas novada Naujenes pagasta Stropos;
** Čiekuru iela — iela Bauskas novada Valles pagasta Taurkalnē;
** Čiekuru iela — iela Dienvidkurzemes novada Medzes pagasta Kapsēdē;
** Čiekuru iela — iela Ķekavas novada Ķekavas pagasta Krogsilā;
** Čiekuru iela — iela Limbažu novada Skultes pagasta Skultē;
** Čiekuru iela — iela Mārupes novada Babītes pagasta Spilvē;
** Čiekuru iela — iela Mārupes novada Mārupes pagasta Jaunmārupē;
** Čiekuru iela — iela Ropažu novada Garkalnes pagasta Priedkalnē;
** Čiekuru iela — iela Ropažu novada Ropažu pagasta Muceniekos;
** Čiekuru iela — iela Talsu novada Mērsraga pagasta Mērsragā.

## Skatīt arī
* Mazā Čiekuru iela
* Čiekuroga
Greisa Slika

**Greisa Slika** (; dzimusi  kā Greisa Bārneta Vinga) ir amerikāņu gleznotāja un bijusī mūziķe, kuras muzikālā karjera ilga četras desmitgades. Slika bija pazīstama Sanfrancisko psihodēliskās mūzikas vidē no 1960. gadu vidus līdz 1970. gadu sākumam.

Uzsāka karjeru, uzstājoties ar grupu *Great Society*. Slika ieguva slavu kā grupas *[[Jefferson Airplane]]* soliste un pianiste. Vēlāk uzstājās ar grupu *Jefferson Starship* un *Starship*. Slika un Jefferson Airplane guva ievērojamus panākumus un popularitāti ar savu 1967. gadā izlaisto albumu *Surrealistic Pillow*, kurā bija iekļauti ASV *[[Billboard Tops]]* hīti "White Rabbit" un "Somebody to Love". Kopā ar *Starship* viņa izlaida divus hītus nr.1 — "We Built This City" un "Nothing's Gonna Stop Us Now". Viņa ir izdevusi četrus studijas albumus kā neatkarīga māksliniece.

Slika tika iekļauta Rokenrola slavas zālē 1996. gadā kā grupas *Jefferson Airplane* dalībniece. Slika no mūzikas aizgāja 1990. gadā, bet turpina aktīvi darboties vizuālajā mākslā.

## Ārējās saites

*
Gāzes cauruļvads Lietuva—Polija

300px|thumb|Gāzes cauruļvads "Lietuva-Polija".
**Gāzes cauruļvads Lietuva—Polija** (, ) ir 508 kilometrus garš cauruļvads, kas savieno Viļņu Lietuvā ar Poliju.

Gāzes pārsūknēšana pa cauruļvadu "Lietuva—Polija" sākta 2022. gadā.

## Atsauces
Birzes iela

**Birzes iela** var būt:

* Iela valstspilsētās:
** Birzes iela — iela Jelgavā;
** Birzes iela — iela Jūrmalā;
** Birzes iela — iela Ogres novada Ogrē;
** Birzes iela — iela Rīgā.

* Iela novada pilsētās:
** Birzes iela — iela Ķekavas novada Baldonē;
** Birzes iela — iela Ķekavas novada Baložos;
** Birzes iela — iela Cēsu novada Cēsīs;
** Birzes iela — iela Ogres novada Ikšķilē;
** Birzes iela — iela Ogres novada Ķegumā;
** Birzes iela — iela Ogres novada Lielvārdē;
** Birzes iela — iela Salaspils novada Salaspilī;
** Birzes iela — iela Siguldas novada Siguldā.

* Iela novadu apdzīvotās vietās:
** Birzes iela — iela Aizkraukles novada Aizkraukles pagasta Aizkrauklē;
** Birzes iela — iela Aizkraukles novada Skrīveru pagasta Skrīveros;
** Birzes iela — iela Ādažu novada Carnikavas pagasta Garupē;
** Birzes iela — iela Jelgavas novada Lielplatones pagasta Lielplatonē;
** Birzes iela — iela Jelgavas novada Svētes pagasta Atpūtā;
** Birzes iela — iela Mārupes novada Mārupes pagasta Jaunmārupē;
** Birzes iela — iela Ogres novada Rembates pagasta Rembatē;
** Birzes iela — iela Ropažu novada Ropažu pagasta Silakrogā;
** Birzes iela — iela Siguldas novada Allažu pagasta Allažos;
** Birzes iela — iela Tukuma novada Lapmežciema pagasta Bigauņciemā.

* Vēsturiskais nosaukums:
** *Birzes iela* — Tehnoloģiju ielas Aizkrauklē nosaukums līdz 2025. gada oktobrim.

## Skatīt arī
* Birze
Ernests Vācietis

**Ernests Vācietis** (; 1894—1961) bija latviešu strēlnieks, padomju militārais un saimnieciskais darbinieks.

## Dzīvesgājums
Piedzima 1894. gadā Tukumā.

Kopš 1914. gada dienēja Krievijas Impērijas armijā. 1917. gadā sasniedza praporščika pakāpi, dienējis 5. Zemgales latviešu strēlnieku pulkā.

Kopš 1918. gada februāra dienēja Sarkanajā armijā. Bija Padomju Krievijas Bruņoto spēku virspavēlnieka Jukuma Vācieša, sava radinieka, adjutants. 1919. gada pavasarī E. Vācieti apsūdzēja "nelikumīgā nenormētu priekšmetu ievešanā ar spekulatīviem nolūkiem" — 1919. gada martā Padomju Latvijas armijas štāba komandants Augusts Uhenbergs un Revolucionārās kara padomes (RKP) Politiskās nodaļas sekretārs Jānis Ķīsis, veikdami apskati padomju virspavēlnieka rīcībā esošā vagonā, kas bija atgādāts no Rīgas uz Dvinsku un kurā brauca E. Vācietis, atrada lielu daudzumu pārtikas preču, kuru apjoms pārsniedza no Latvijas SPR uz Krievijas SFPR izvešanai atļauto. E. Vācietis sniedza pretrunīgas liecības, kurās noliedza savu vainu, pēc tam E. Vācieša attaisnošanā piedalījās J. Vācietis. Tā paša gada augustā izmeklēšana izbeigta, E. Vācieti šajā lietā nesodīja. Pēc tam E. Vācietis kļuva par 15. armijas RKP locekli, tā paša gada jūlijā viņu līdz ar J. Vācieti arestēja Ārkārtas komisija KSFPR RKP Lauka štāba lietas ietvaros (kopā ar E. un J. Vācieti citus štāba darbiniekus apsūdzēja apvērsuma gatavošanā).

1921. gadā E. Vācietis iecelts par 2. kavalērijas armijas bruņu daļu priekšnieku, bijis Irkutskas guberņas milicijas kriminālās izmeklēšanas priekšnieks, Nikolajevskas apriņķa (Tālo Austrumu novads) administratīvās nodaļas pārzinis.

Latvijas PSR padomju saimniecību Tautas komisāra amatā no 1944. līdz 1956. gadam (1946. gadā Tautas komisariāti pārdēvēti par ministrijām), ievēlēts par LPSR AP deputātu II—IV sasaukumā.

Nomira Rīgā 1961. gadā.

## Apbalvojumi
Par kara dienestu:

* Jura medaļa, 4. šķira (1916)
* Svētā Jura krusts, 4. šķira (1917)
* Sarkanā Karoga ordenis (1921)

Par valsts darbu:

* Sarkanās Zvaigznes ordenis (1945)

## Ģimene
Dēls Ernests Vācietis dzimis 1919. gadā. Sākoties Vācijas—PSRS karam, studēja Maskavas Arhitektūras institūtā. Atrodoties evakuācijā Čkalovā, 1942. gada janvārī iesaukts Sarkanajā armijā. 1944. gada februārī 9 cilvēku partizānu vienības sastāvā iesūtīts Latvijas teritorijā, vienība pilnībā iznīcināta.

## Atsauces
Toms Skuja

**Toms Skuja** (dzimis ) ir Latvijas basketbolists, spēlē saspēles vadītāja pozīcijā. 2025. gadā pārstāv Vācijas Bundeslīgas klubu Ludvigsburgas "Riesen", bet iepriekš spēlēja Latvijas—Igaunijas Basketbola līgas un Latvijas Basketbola līgas (LBL) klubā "Rīgas Zeļļi". T. Skuja ir Latvijas basketbola izlases spēlētājs.

## Karjera
Jaunatnes basketbolā spēlējis Basketbola skolas "Rīga" struktūrā "Centrs" ("Rīdzene"), pārstāvot tās komandu LJBL. Pirmie treneri — Bruno Kārlis un Arvo Kallaste. Pieaugušo basketbolā debitējis 2018. gadā, aizvadot dažas spēles "Valmiera/Ordo" sasatāvā. Pēc tam devies uz Spāniju, trenējies kluba *[[Baloncesto Fuenlabrada|Fuenlabrada]]* jaunatnes basketbola sistēmā.

Pēc atgriešanās Latvijā vienu sezonu pārstāvēja BK Latvijas Universitāte, bet 2023. gada vasarā T. Skuja kļuva par jaunā LBL kluba "Rīgas Zeļļi" spēlētāju. 2024. gada 1. aprīlī, zaudētā Latvijas—Igaunijas līgas izslēgšanas spēlē pret Rīgas VEF (87:94) T. Skuja guva 32 punktus, kas ir spēlētāja karjeras rekords pieaugušo basketbolā.

2025. gada oktobra beigās Vācijas Bundeslīgas klubs Ludvigsburgas "Riesen" izpirka T. Skujas līgumu un jau 2. novembrī viņš debitēja spēlē, kurā viņa jaunais klubs uzvarēja Bundeslīgas līderi *[[Mitteldeutscher BC]]*.

Pārstāvējis dažāda vecuma Latvijas jaunatnes izlases, vienmēr būdams viens no līderiem to sastāvā. 2019. gadā pārstāvēja Latvijas U-19 izlasi, kas piedalījās Pasaules čempionātā un ieguva 12. vietu.

2024. gada novembrī, Eiropas čempionāta kvalifikācijas spēlē pret Beļģiju, T. Skuja piedzīvoja debiju pieaugušo Latvijas basketbola izlasē.

## Atsauces

## Ārējās saites
Reiz Meksikā

**"Reiz Meksikā"** (), pazīstama arī kā ***Desperado 2***, ir 2003. gada ASV asa sižeta vesterna filma, kuras režisors, scenārists, producents, mūzikas autors, operators un montāžists ir Roberts Rodrigess. Filmā galvenās lomas atveido Antonio Banderass, Salma Hajeka, Džonijs Deps, Mikijs Rurks, Eva Mendesa, Denijs Treho, Enrike Iglesiass, Marko Leonardi, Čīčs Marins, Rubens Bladess un Vilems Defo. Šī ir trešā un noslēdzošā filma Rodrigesa "Meksikas triloģijā" pēc "El Mariači" (1993) un "Desperado" (1995).

Filma stāsta par El Mariači (Banderass), kuru nolīgst CIP aģents Šeldons Sandss (Deps) nogalināt korumpētu ģenerāli, kas ir atbildīgs par El Mariači sievas Karolīnas (Hajeka) slepkavību.

Filmas "Reiz Meksikā" pirmizrāde notika . Filma saņēma pretrunīgus kritiķu vērtējumus, slavējot Depa aktierspēli, bet kritizējot galvenā varoņa pataisīšanu par gandrīz vai otršķirīgu. Filma bija finansiāli veiksmīga, nopelnot 98,8 miljonus ASV dolāru pie 28 miljonu budžeta.

## Atsauces

## Ārējās saites
Jānis Zirnis

**Jānis Zirnis** (dzimis  Staicelē, miris ) bija latviešu diriģents un pedagogs

## Dzīvesgājums
Dzimis 1944. gada 1. martā Staicelē. Mācījies Staiceles pamatskolā, pēc tam Alfrēda Kalniņa Cēsu Mūzikas vidusskolas kordiriģēšanas nodaļā. Vidusskolas gados diriģējis Kūduma ciema jaukto kori. Studējis Jāzepa Vītola Latvijas Mūzikas konservatorijā (1962—1969). Bijis vairāku Vispārējo latviešu Dziesmu un Deju svētku virsdiriģents. Tāpat, bijis arī Cēsu, Ogres, Madonas, Dobeles rajonu un Jelgavas pilsētas koru virsdiriģents. Jāzeps Vītolas Mūzikas akadēmijas emeritētais profesors.

Miris 2023. gada 2. decembrī.

## Apbalvojumi
* Triju Zvaigžņu ordenis (2008)

## Atsauces
Drukas spiede

thumbnail|upright=1.2|Drukas spiede
**Drukas spiede** jeb **iespiedmašīna** ir mašīnspiede (prese), kuru izmanto, lai masveidā pavairotu tekstu vai attēlus uz papīra vai citiem drukājamajiem materiāliem. Tās pamatprincips ir iespiešana, kur speciāli sagatavotas iespiedplates, piemēram, klišejas vai burtstabiņi, uzklāj krāsu vai tinti uz iespiedmateriāliem, radot attēlus vai tekstu. Drukas spiedi 15. gadsimtā izgudroja Johans Gūtenbergs, un tā palīdzēja padarīt grāmatas un citus rakstus pieejamus plašām cilvēku masām, ne tikai atsevišķiem cilvēkiem. Tādējādi tā veicināja zināšanu izplatīšanos un pavēra ceļu iegūt izglītību vēl vairāk cilvēkiem, nekā līdz tam.

Drukas spiedes izgudrojums tiek uzskatīts par vienu no nozīmīgākajiem tehnoloģiskajiem sasniegumiem cilvēces vēsturē. Tā radikāli mainīja informācijas izplatīšanas veidu, ļaujot pirmo reizi standartizēt tekstus, reproducēt zinātniskus traktātus un izplatīt idejas lielā mērogā. Gūtenberga izgudrojums balstījās uz sarežģītu mehānismu, kas apvienoja metāla burtu liešanu, tinti uz eļļas bāzes un skrūvspiedes mehāniku, pielāgotu no vīna spiedes konstrukcijas.

Laika gaitā drukas tehnoloģija ir attīstījusies, pārejot no augstspiedes uz ofseta, fleksogrāfijas un digitālajām drukas metodēm, kas balstītas uz elektrofotogrāfiju un tintes strūklu. Mūsdienu iespiedmašīnas spēj reproducēt miljardiem rakstu mēnesī ar mikroskopisku precizitāti un krāsu uzticamību, kas nepieciešama gan zinātniskiem, gan mākslinieciskiem izdevumiem. Drukas tehnoloģijas attīstība ir bijusi būtiska arī citu nozaru – piemēram, iepakojuma, elektronikas un bioinženierijas – progresā.

## Atsauces

## Ārējās saites